**COMUNICAT DE PRESĂ**

**referitor la întâlnirea conducerii Înaltei Curţi de Casaţie şi Justiţie cu experţii Comisiei Europene**

La data de 31 mai 2013, la sediul Înaltei Curţi de Casaţie şi Justiţie, a avut loc întâlnirea preşedintelui şi a vicepreşedintelui instanţei supreme cu experţii Comisiei Europene, în cadrul misiunii de evaluare privind Mecanismul de Cooperare şi Verificare.

Pe agenda discuţiilor au fost incluse aspecte referitoare la independenţa justiţiei, continuarea aplicării măsurilor organizatorice adoptate pentru accelerarea proceselor privind cauzele de corupţie la nivel înalt, semnificaţia noilor coduri pentru activitatea Înaltei Curţi de Casaţie şi Justiţie, precum şi rolul instanţei supreme şi ponderea funcţiei de instanţă de casaţie în activitatea acesteia.

În cadrul discuţiilor, preşedintele şi vicepreşedintele Înaltei Curţi de Casaţie şi Justiţie au evidenţiat progresele înregistrate de instanţa supremă de la momentul ultimei evaluări şi până în prezent, în domeniul unificării jurisprudenţei, în punerea în aplicare a noului Cod de procedură civilă şi în pregătirea pentru punerea în aplicare a noului Cod de procedură penală, precum şi în aplicarea măsurilor organizatorice adoptate pentru accelerarea proceselor privind cauzele de corupţie la nivel înalt.

Întâlnirea cu experţii Comisiei Europene se înscrie în seria întâlnirilor organizate cu instituţiile care au atribuţii în domeniul Mecanismului de Cooperare şi Verificare.

**BIROUL DE INFORMARE ŞI RELAŢII PUBLICE**